Wees reg vir die lente | Vroue-Landbouvereniging van Kaapland
Home/Klein Brakrivier Tak, News/Wees reg vir die lente
Wees reg vir die lente
Datum van vergadering: 29 Augustus 2018
Die VLV Klein-Brakrivier Tak, onder leiding van Landbou-sameroeper Marietjie Bothma, is die 29ste Augustus voorberei vir die lente!
Isabel van der Merwe en haar groep lyn-dansers het kom wys hoe winter-breine en winter-lywe wakker gemaak kan word met lyn-danse. Hierdie dansvorm verg baie konsentrasie en hou dus die brein goed wakker. Voeg daarby ritme, musiek en danspassies en die tone begin sommer wikkel.
Aussie Eybers van Groot Brakrivier se voëlkykers, het ook 'n interessante praatjie gelewer oor – Tuine vir Voëls. Daar was veel om te sien en te leer oor ons plaaslike voël-vriende. Hy het wenke gegee oor wat gedoen kan word om hulle na jou tuin te lok, soos byvoorbeeld om die regte plante te plant. Van die plante waarna hy verwys het, was: proteas, klipdagga, kankerbossie, blou salie en aalwyne. Hy het verder uitgebrei oor 'n paar van die 960 verskillende voëls en van die 96 foto's gewys wat hy al in sy eie tuin geneem het. Natuurlik was hy kwaai oor katte wat so maklik van 'n tuin-voëltjie 'n versnapering maak en het sy gedagtes daaroor (vriendelik) gedeel.
Kyk rond en geniet hierdie lente en ons wonderlike voëllewe, soos die bruinkop visvanger, houtkapper, hoep-hoep, laksman, kwikstertjie en selfs die gewone mossie.